
讞讜诇讬谉 拽诇讛 注"讘 - 驻讬专讜砖 砖讟讬讬谞讝诇抓

讜砖讜讗诇讬诐: 讜专讘谞谉 [讜诇讞讻诪讬诐], 讗祝 砖讛讻转讜讘 "专讗砖讬转" 诪驻住讬拽 讘讬谉 讛转专讜诪讛 诇专讗砖讬转 讛讙讝, 讛专讬 讜讬"讜 讛讞讬讘讜专 砖讘讘讬讟讜讬 "讜专讗砖讬转 讛讙讝" 诪讞讘专 讘讬谞讬讛诐! 讜诪砖讬讘讬诐: 诇讚注转诐 讗讬谉 诇讜诪专 砖讘讗讛 讛讜讬"讜 诇讞讘专 讘讬谉 讛注谞讬讬谞讬诐, 砖讗诐 诇讻讱 谞讜注讚讛, 诪讜讟讘 讛讬讛 砖诇讗 谞讻转讜讘 专讞诪谞讗 [砖诇讗 转讻转讜讘 讛转讜专讛] 诇讗 讜讬"讜 讛诪讞讘专 讘讬谉 讛注谞讬讬谞讬诐, 讜诇讗 "专讗砖讬转" 讛诪驻住讬拽讛 讘讬谞讬讛诐!


讜砖讜讗诇讬诐: 讜专' 讗诇注讗讬 诪讛 讛讜讗 诪砖讬讘 诇讟注谞转 讞讻诪讬诐? 讜诪砖讬讘讬诐: 讗讬讬讚讬 讚讛讗讬 [诪转讜讱 砖讝讜, 专讗砖讬转 讛讙讝] 拽讚讜砖讛 讘拽讚讜砖转 讚诪讬诐, 砖讛专讬讛讬 讞讜讘转 诪诪讜谉 讘诇讘讚 砖诇 讛讬砖专讗诇 诇讻讛谉, 讜讗讬谉 讝讜 拽讚讜砖讛 诪诪砖. 讜讗讬诇讜 讛讗讬 [讝讜, 转专讜诪讛] 拽讚讜砖讛 讘拽讚讜砖转 讛讙讜祝, 砖讗住讜专讛 讘讗讻讬诇讛 诇诪讬 砖讗讬谞讜 讻讛谉. 诇讻讱 讛讻转讜讘 驻住讬拽 诇讛讜 [拽讟注 讗讜转谉], 讗转 专讗砖讬转 讛讙讝 诪谉 讛转专讜诪讛, 讜讛讚专 注专讘讬 诇讛讜 [讜讗讜诇诐 诇讗讞专 诪讻谉 讞讝专 讜注讬专讘 讗讜转谉] 诇讚诪讜转 讗转 讚讬谞讬讛诐.


讜讗讬讘注讬转 讗讬诪讗 [讜讗诐 转专爪讛 讗诪讜专] 转讬专讜抓 讗讞专 诇砖讗诇讛 砖谞砖讗诇讛 诇讞讻诪讬诐 诪讚讜注 讗讬谉 诇诪讚讬诐 砖砖讜转驻讜转 讙讜讬 驻讜讟专转 讗转 讛讘讛诪讛 诪讛砖讜讜讗转讛 诇讚讬谉 转专讜诪讛: 砖讻谉 讘砖讜转驻讜转 讙讜讬 讘转讘讜讗讛, 诇注谞讬谉 讚讬谉 转专讜诪讛 专讘谞谉 讞讬讜讘讬 诪讞讬讬讘讬 [讞讻诪讬诐 诪讞讬讬讘讬诐], 讚转谞讬讗 [砖讛专讬 砖谞讜讬讛 讘专讬讬转讗]: 讬砖专讗诇 讜讙讜讬 砖诇拽讞讜 (砖拽谞讜) 砖讚讛 讘砖讜转驻讜转 鈥� 讘讻诇 转讘讜讗转 砖讚讛 讝讜 讟讘诇 (驻讬专讜转 讛讞讬讬讘讬诐 讘讛驻专砖转 转专讜诪讛) 讜讞讜诇讬谉 诪注讜专讘讬诐 讝讛 讘讝讛, 讗诇讜 讚讘专讬 专讘讬. 砖讞诇拽讜 砖诇 讛讬砖专讗诇讬 讘转讘讜讗讛 讗讬谞讜 谞驻讟专 诪讞讬讜讘 转专讜诪讛 讘砖诇 砖讜转驻讜转讜 注诐 讛讙讜讬, 讜诇讻讱 讛专讬讛讜 讟讘诇 讛诪注讜专讘 注诐 讞讜诇讬谉 (讞诇拽讜 砖诇 讛讙讜讬 讘转讘讜讗转 讛砖讚讛). 专讘谉 砖诪注讜谉 讘谉 讙诪诇讬讗诇 讗讜诪专: 讗讬谞讜 讻谉, 讗诇讗 讞诇拽讜 砖诇 讬砖专讗诇 讘转讘讜讗讛 鈥� 讞讬讬讘 讘转专讜诪讛, 讜讗讬诇讜 讞诇拽讜 砖诇 讙讜讬 讘转讘讜讗讛 鈥� 驻讟讜专 诪谉 讛转专讜诪讛.


 讜注讚 讻讗谉 诇讗 砖诪注谞讜 讻讬 驻诇讬讙讬 [谞讞诇拽讜] 专讘讬 讜专讘谉 砖诪注讜谉 讘谉 讙诪诇讬讗诇 讗诇讗 讚诪专 住讘专 [砖讞讻诐 讝讛, 专讘谉 砖诪注讜谉 讘谉 讙诪诇讬讗诇 住讘讜专] 砖讬砖 讘专讬专讛, 讜诇讻讱 讻讗砖专 讻诇 讗讞讚 诪谉 讛砖讜转驻讬诐 拽讬讘诇 讗转 讞诇拽讜, 讛讜讘专专 砖讝讛 讛讬讛 讞诇拽讜 诪注讬拽专讜, 讜诪注转讛 讞诇拽讜 砖诇 讛讬砖专讗诇 讞讬讬讘 讘转专讜诪讛, 讜砖诇 讛讙讜讬 驻讟讜专 诪诪谞讛. 讜诪专 住讘专 [讜讞讻诐 讝讛, 专讘讬, 住讘讜专] 砖讗讬谉 讘专讬专讛, 砖讗祝 讗讞专 砖讞诇拽讜 讘讬谞讬讛诐 讗转 转讘讜讗讜转 讛砖讚讛, 注讚讬讬谉 讘讞诇拽讜 砖诇 讛讬砖专讗诇讬 讟讘诇 讜讞讜诇讬谉 诪注讜专讘讬诐 讝讛 讘讝讛. 讗讘诇 砖讜转驻讜转 砖诇 讙讜讬 鈥� 讚讘专讬 讛讻诇 讞讬讬讘转 讘转专讜诪讛.


讜讗讬 讘注讬转 讗讬诪讗 [讜讗诐 转专爪讛 讗诪讜专] 讛住讘专 讗讞专 讘砖讬讟转 专' 讗诇注讗讬, 砖讗讬谉 讛讜讗 诇诪讚 讗转 驻讟讜专 讘讛诪转 讛砖讜转驻讬诐 诪讛讻转讜讘 "爪讗谞讱" 讜讗转 驻讟讜专 讘讛诪转 砖讜转驻讜转 讙讜讬 诪讛讻转讜讘 "讚讙谞讱", 讗诇讗 转专讜讬讬讛讜 [砖转讬讛谉] 诇讚注转 专' 讗诇注讗讬 诪"爪讗谞讱" 谞驻拽讗 [讬讜爪讗讜转, 谞诇诪讚讜转], 砖讛专讬


砖讜转驻讜转 砖诇 讙讜讬 诪讗讬 讟注诪讗 [诪讛 讟注诐] 讛讬讗 驻讜讟专转 诪专讗砖讬转 讛讙讝? 诪砖讜诐 讚诇讗 诪讬讬讞讚讗 诇讬讛 [砖讗讬谉 讛讘讛诪讛 诪讬讜讞讚转 诇讜 诇讬砖专讗诇], 诪注转讛 讘砖讜转驻讜转 诇讬砖专讗诇 谞诪讬 [讙诐 讻谉] 讛专讬讛讬 驻讜讟专转 诪砖讜诐 砖诇讗 诪讬讬讞讚讗 诇讬讛 [讗讬谞讛 诪讬讜讞讚转 诇讜, 诇讗讞讚 诪讛诐]. 讜砖讜讗诇讬诐: 讜专讘谞谉 [讜讞讻诪讬诐], 诪讛 讛诐 讗讜诪专讬诐 注诇 讻讱? 讜诪砖讬讘讬诐: 讗讬谉 诇诇诪讜讚 诪砖讜转驻讜转 讙讜讬 诇砖讜转驻讜转 讬砖专讗诇, 砖讻谉 讛讙讜讬 诇讗讜 讘专 讞讬讜讘讗 [诇讗 讘谉 讞讬讜讘] 讛讜讗, 讜讗讬诇讜 讬砖专讗诇 讘专 讞讬讜讘讗 [讘谉 讞讬讜讘] 讛讜讗.


讗 诇诪注诇讛 讛讜讘讗讛 诪讞诇讜拽转诐 砖诇 讞讻诪讬诐 讜专' 讗诇注讗讬 讘讚讬谉 讞讬讜讘 专讗砖讬转 讛讙讝 讘讘讛诪转 讛砖讜转驻讬诐, 砖讞讻诪讬诐 诪讞讬讬讘讬诐 讜专' 讗诇注讗讬 驻讜讟专. 讜讘讬讞住 诇诪讞诇讜拽转 讝讜 讗诪专 专讘讗: 讗祝 砖谞讞诇拽 专' 讗诇注讗讬 注诇 讞讻诪讬诐 讘讞讬讜讘 讘讛诪转 讛砖讜转驻讬诐 讘专讗砖讬转 讛讙讝, 诪讜讚讛 专' 讗诇注讗讬 诇讞讻诪讬诐 讘讚讬谉 讛转专讜诪讛, 砖转讘讜讗转 讛砖讜转驻讬诐 讞讬讬讘转 讘转专讜诪讛. 讗祝 注诇 讙讘 讚讻转讬讘 [讗祝 注诇 驻讬 砖谞讗诪专] 讘讞讬讜讘 讛转专讜诪讛 "讚讙谞讱" 砖诪砖诪注讛 鈥� 转讘讜讗讛 讚讬讚讱 [砖诇讱] 鈥� 讗讬谉 [讻谉] 讞讬讬讘转 讘转专讜诪讛, 讜讗讜诇诐 砖诇 砖讜转驻讜转 鈥� 诇讗 讞讬讬讘转 讘转专讜诪讛.


 讘讻诇 讝讗转 讻讬讜谉 砖讻转讘 专讞诪谞讗 [讗诪专讛 讛转讜专讛] "转专讜诪讜转讬讻诐" ("讗讚专讜砖 讗转 转专讜诪讜转讬讻诐". 讬讞讝拽讗诇 讻, 诪) 诇讛讜专讜转 砖讗祝 转讘讜讗转 讛砖讜转驻讬诐 讞讬讬讘转 讘转专讜诪讛. 讜砖讜讗诇讬诐: 讗诇讗 诪注转讛 讛讻转讜讘 "讚讙谞讱" 讛谞讗诪专 讘诇砖讜谉 讬讞讬讚, 诇诪讛 诇讬 (诪讛 讛讜讗 诪诇诪讚谞讜)? 讜诪砖讬讘讬诐: 讛专讬 讝讛 讘讗 诇诪注讜讟讬 [诇诪注讟] 砖讜转驻讜转 讙讜讬.


讜讻讬讜爪讗 讘讚讘专 诇注谞讬谉 讞讬讜讘 讛驻专砖转 讞诇讛 诪注讬住转 讛砖讜转驻讬诐, 诪讜讚讛 专' 讗诇注讗讬 砖讗祝 注诇 讙讘 讚讻转讬讘 [讗祝 注诇 驻讬 砖谞讗诪专] 讘讚讬谉 讛讞诇讛 "专讗砖讬转" ("专讗砖讬转 注专讬住讜转讬讻诐 讞诇讛 转专讬诪讜 转专讜诪讛". 讘诪讚讘专 讟讜, 讻), 讜诪注转讛 讗讬讻讗 诇诪讬诪专 [讬砖 诪拽讜诐 诇讜诪专]: 谞讬诇祝 [谞诇诪讚] 讘讙讝讬专讛 砖讜讜讛 砖诇 讛诪诇讬诐 "专讗砖讬转" "专讗砖讬转" 诪讚讬谉 专讗砖讬转 讛讙讝, 讜谞讗诪专: 诪讛 诇讛诇谉 讘专讗砖讬转 讛讙讝, 爪讗谉 砖诇 砖讜转驻讜转 鈥� 诇讗 讞讬讬讘 讘谞转讬谞转 专讗砖讬转 讛讙讝 诇讻讛谉, 讗祝 讻讗谉 讘讚讬谉 讛驻专砖转 讞诇讛, 注讬住转 砖讜转驻讜转 鈥� 诇讗 讞讬讬讘转 讘讛驻专砖讛. 诇讻讱 讻转讘 专讞诪谞讗 [讻转讘讛 讛转讜专讛] "注专讬住讜转讬讻诐" 讘诇砖讜谉 专讘讬诐 鈥� 诇专讘讜转 砖讜转驻讬诐.


 讜砖讜讗诇讬诐:  讗诇讗 讟注诪讗 讚讻转讬讘 [讛讟注诐 诇讞讬讜讘 注讬住转 讛砖讜转驻讬诐 讘讞诇讛 讛讜讗 专拽 诪砖讜诐 砖谞讗诪专] "注专讬住讜转讬讻诐", 讛讗 诇讗讜 讛讻讬 讛讜讛 讗诪讬谞讗 [讛专讬 诇讜诇讗 讻谉 讛讬讬转讬 讗讜诪专] 砖谞讬诇祝 [谞诇诪讚] "专讗砖讬转" "专讗砖讬转" 诪专讗砖讬转 讛讙讝? 讗讜诇诐 讗讚专讘讛 [诇讛讬驻讱] 讬砖 诇讜诪专 讻讬 谞讬诇祝 [谞诇诪讚] 讘讙讝讬专讛 砖讜讜讛 "专讗砖讬转" "专讗砖讬转" 诪转专讜诪讛 砖讛讬讗 讚讜诪讛 讬讜转专 诇讞诇讛, 讜讻砖诐 砖转讘讜讗转 讛砖讜转驻讬诐 讞讬讬讘转 讘转专讜诪讛 讻谉 注讬住转 讛砖讜转驻讬诐 讞讬讬讘转 讘讞诇讛, 讜讗讬谉 爪讜专讱 讘讚专砖转 "注专讬住讜转讬讻诐"!


 讜诪砖讬讘讬诐:  讛讻讬 谞诪讬 [讗讻谉 讻讱 讛讜讗 讙诐 讻谉], 砖讚讬谉 讞诇讛 讘注讬住转 讛砖讜转驻讬诐 谞诇诪讚 诪转专讜诪讛, 讗诇讗 "注专讬住讜转讬讻诐" 诇诪讛 诇讬? 讜诪砖讬讘讬诐: 讛专讬 讝讛 讘讗 诇诇诪讚 砖砖讬注讜专 讛注讬住讛 讛讞讬讬讘转 讘讛驻专砖转 讞诇讛 讛讜讗 讻讚讬 (讻砖讬注讜专 讝讛) 砖诇 注专讬住讜转讬讻诐 (注讬住讜转 砖诇 讘谞讬 讬砖专讗诇) 讘讛讬讜转诐 讘诪讚讘专 住讬谞讬, 讘讝诪谉 砖谞讗诪专讛 诪爪讜讛 讝讜. 讜讻讬讜爪讗 讘讚讘专 诇注谞讬谉 诪爪讜转 谞转讬谞转


驻讗讛 讘砖讚讛, 诪讜讚讛 专' 讗诇注讗讬 砖讗祝 注诇 讙讘 讚讻转讬讘 [讗祝 注诇 驻讬 砖谞讗诪专] 讘诪爪讜讛 讝讜 "砖讚讱" ("讜讘拽讜爪专讻诐 讗转 拽爪讬专 讗专爪讻诐 诇讗 转讻诇讛 驻讗转 砖讚讱 诇拽爪讜专". 讜讬拽专讗 讬讟, 讟), 讘讗 诇讛讜专讜转 讻讬 砖讚讛 讚讬讚讱 [砖诇讱] 鈥� 讗讬谉 [讻谉] 讞讬讬讘转 讘驻讗讛, 讗讘诇 砖诇 砖讜转驻讜转 鈥� 诇讗 讞讬讬讘转 讘驻讗讛. 讜讗讜诇诐 讻讬讜谉 砖讻转讘 专讞诪谞讗 [讗诪专讛 讛转讜专讛] "讜讘拽爪专讻诐 讗转 拽爪讬专 讗专爪讻诐" 讘诇砖讜谉 专讘讬诐, 讛专讬 讝讛 讘讗 诇诇诪讚 砖讗祝 砖讚讛 砖讜转驻讬诐 讞讬讬讘转 讘驻讗讛. 讜砖讜讗诇讬诐: 讗诇讗 诪注转讛 讛诪诇讛 "砖讚讱" 讛谞讗诪专转 讘诇砖讜谉 讬讞讬讚, 诇诪讛 诇讬? 讜诪砖讬讘讬诐: 诇诪注讜讟讬 [诇诪注讟] 砖讚讛 砖诇 砖讜转驻讜转 讙讜讬, 砖讗讬谉 讛讬讗 讞讬讬讘转 讘驻讗讛.


 讜讻讬讜爪讗 讘讚讘专 诇注谞讬谉 讘讻讜专讛 (讘讻讜专 讘讛诪讛 讟讛讜专讛 砖讛专讬讛讜 拽讚讜砖), 诪讜讚讛 专' 讗诇注讗讬 砖讗祝 注诇 讙讘 讚讻转讬讘 [讗祝 注诇 驻讬 砖谞讗诪专] "讻诇 讛讘讻讜专 讗砖专 讬讜诇讚 讘讘拽专讱 讜讘爪讗谞讱 讛讝讻专 转拽讚讬砖 诇讛' " (讚讘专讬诐 讟讜, 讬讟), 砖诪讻讗谉 讛讬讛 诪拽讜诐 诇诇诪讜讚 讻讬 讚讜讜拽讗 讘讻讜专 讚讬讚讱 [砖诇讱] 鈥� 讗讬谉 [讻谉] 讞诇讛 讘讜 拽讚讜砖讛, 讜讗讜诇诐 讘讻讜专 砖诇 砖讜转驻讜转 鈥� 诇讗 讞诇讛 讘讜 拽讚讜砖讛.


 讜讗讜诇诐 讻讬讜谉 砖讻转讘 专讞诪谞讗 [讗诪专讛 讛转讜专讛] "讜讘讻讜专讜转 讘拽专讻诐 讜爪讗谞讻诐" (砖诐 讬讘, 讜) 讘诇砖讜谉 专讘讬诐, 讛专讬 讝讛 讘讗 诇诇诪讚 砖讗祝 讘讻讜专 讛砖讜转驻讬诐 诪转拽讚砖. 讜砖讜讗诇讬诐: 讗诇讗 诪注转讛 讛讻转讜讘 "讘拽专讱 讜爪讗谞讱", 讛谞讗诪专 讘诇砖讜谉 讬讞讬讚, 诇诪讛 诇讬? 讜诪砖讬讘讬诐: 诇诪注讜讟讬 [诇诪注讟] 讘讻讜专 砖诇 砖讜转驻讜转 讙讜讬, 砖讗讬谉 讛讜讗 诪转拽讚砖.


 讜讻讬讜爪讗 讘讚讘专 诇注谞讬谉 诪爪讜转 诪讝讜讝讛, 诪讜讚讛 专' 讗诇注讗讬 砖讗祝 注诇 讙讘 讚讻转讬讘 [讗祝 注诇 驻讬 砖谞讗诪专] 讘讛 "讜讻转讘转诐 注诇 诪讝讜讝讜转 讘讬转讱" (砖诐 讜, 讟), 砖讗驻砖专 诇诇诪讜讚 诪讻讗谉 讻讬 讚讜讜拽讗 讘讘讬转 讚讬讚讱 [砖诇讱] 鈥� 讗讬谉 [讻谉] 讞诇讛 讞讜讘转 拽讘讬注转 诪讝讜讝讛, 讜讗讜诇诐 讘讘讬转 砖诇 砖讜转驻讜转 鈥� 诇讗 讞诇讛 讞讜讘讛 讝讜. 讜讗讜诇诐 讻讬讜谉 砖讻转讘 专讞诪谞讗 [讗诪专讛 讛转讜专讛] 注讜讚 讘诪爪讜转 诪讝讜讝讛: "诇诪注谉 讬专讘讜 讬诪讬讻诐 讜讬诪讬 讘谞讬讻诐" (砖诐 讬讗, 讻讗) 讘诇砖讜谉 专讘讬诐, 讛专讬 讝讛 讘讗 诇诇诪讚 砖讗祝 讘讬转 讛砖讜转驻讬诐 讞讬讬讘 讘诪讝讜讝讛. 讜砖讜讗诇讬诐: 讗诇讗 诪注转讛 讛讻转讜讘 "讘讬转讱" 讛谞讗诪专 讘诇砖讜谉 讬讞讬讚, 诇诪讗讬 讗转讗 [诇诪讛 讛讜讗 讘讗]? 讜诪砖讬讘讬诐: 诇讻 讚专讱 砖讚专砖 专讘讛, 砖讻谉 讗诪专 专讘讛:

Talmud 鈥� Bavli 鈥� The William Davidson digital edition of the Koren No茅 Talmud, with commentary by Rabbi Adin Steinsaltz Even-Israel (CC-BY-NC 4.0).

